Lene Espersen (KF), 2008-12-17:
Jeg mener ikke, at forslaget om at sætte et loft over, hvor meget det må koste at låne penge, er et godt forslag.
Vi har ikke i Danmark tradition for at sætte den fri prisdannelse ud af spil, og som sagt skræmmer sporene fra de brancher, hvor man har eller har haft maksimalpriser, og jeg vil gerne komme med et par eksempler.
Da vi liberaliserede Bilsynet i 2005, indførte man maksimalpriser ud fra betragtningen om, at der måtte være grænser for, hvad det måtte koste.
I 2006 undersøgte Konkurrencestyrelsen området, og det viste sig, at selv om kapaciteten i branchen ikke var udnyttet fuldt ud, konkurrerede man ikke på prisen, men på andre parametre.
Prisen lå i langt overvejende grad omkring maksimalprisen.
Et andet eksempel er taxabranchen.
Her fastsættes maksimaltakster for taxikørsel af de enkelte kommunalbestyrelser.
Konkurrencestyrelsen har så sent som i foråret 2008 undersøgt taxabranchen.
Det fremgår af konkurrenceredegørelsen fra 2008, at undersøgelsen viste, at samtlige de undersøgte bestillingskontorer - altså taxavognmænd - anvendte den maksimalpris, som kommunalbestyrelsen havde fastsat for deres priser over for kunderne.
Jeg har svært ved at forestille mig, at lånebranchen adskiller sig væsentlig fra andre brancher, og at man ikke også her vil indrette sin prissætning efter et prisloft.
Det vil skade konkurrencen og dermed også forbrugeren.
Jeg vil gerne indlede med at sige til hr. Benny Engelbrecht, at jeg er meget glad for den fælles aftale, som Socialdemokraterne sammen med en række andre partier har indgået med regeringen i forbindelse med lov om finansiel stabilitet, for der er jo på det her område ting, som vi har valgt at sige, at der skal arbejdes videre med.
Det er der faktisk meget stor enighed om, og jeg synes, at Socialdemokratiet fortjener stor ros for både at udvise ansvarlighed og for at pege på, at der er områder, hvor vi bliver nødt til at gå ind og stille yderligere krav.
Her har vi jo bl.a. i forhold til bonusprogrammer sagt, at det er forbudt at lave nye aktieoptionsprogrammer i de næste 2 år, hvor statsgarantien løber, ligesom eksisterende programmer ikke må forlænges eller fornys.
Så der er sendt et ret klart og utvetydigt signal fra et meget bredt flertal i Folketinget om, at bonusaflønning skal anvendes med omhu.
Jeg synes så bare, at det er vigtigt at få sagt, at vi har et arbejde i gang, og det er i erkendelse af, at noget skal der gøres, men det er vigtigt at huske på, at det ikke er det offentlige, der er arbejdsgiver for de bankansatte, og at vi derfor hverken kan blande os i ledelsesretten eller i aftaleretten.
Jeg vil sige til hr. Benny Engelbrecht - det er bare for, at det også er sagt - at også i danske pengeinstitutter kan en form for resultataflønning være fuldstændig acceptabel.
Der kan være nogle generelle kriterier, som det er helt fornuftigt at resultatlønne efter.
Det er f.eks., hvor hurtigt et telefonopkald besvares i en afdeling altså ting, der har at gøre med at give en god kundeservice.
Det tror jeg ikke at der er nogen der kan have nogen som helst problemer med.
Jeg tror altså, at man skal passe på med, om jeg så må sige, at blande alting sammen og sige, at alt er skidt, men prøve at fokusere på, hvor det har negative incitamenter.
Og her er noget af det, vi bl.a. ser på, bankernes salg af egne aktier.